DA Den Europæiske Unions Tidende L 69/5

KOMMISSIONENS FORORDNING (EF) Nr. 248/2007

af 8. marts 2007

om foranstaltninger vedrørende de flerårige finansieringsaftaler og årlige finansieringsaftaler, der er indgået i henhold til Sapard-programmet, og om overgangen fra Sarpard til udvikling af landdistrikter

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til traktaten om Bulgariens og Rumæniens tiltrædelse,

under henvisning til akten vedrørende Bulgariens og Rumæniens tiltrædelse, særlig artikel 29,

under henvisning til Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden (1), særlig artikel 12, stk. 2, og

ud fra følgende betragtninger:

(1) Rådets forordning (EF) nr. 1268/1999 indførte fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden (»Sapard-programmet«), herunder især Bulgarien og Rumænien.

(2) I artikel 29 i akten om Republikken Bulgariens og Rumæniens tiltrædelse er det fastsat, at hvor betalingsperioden for flerårige tilsagn under Sapard-programmet vedrørende visse foranstaltninger går ud over den sidste tilladte dato for betalinger under Sapard, vil der blive sørget for, at de udestående forpligtelser dækkes inden for programmet for udvikling af landdistrikterne for 2007-2013.

(3) Sapard-programmet omfatter en række foranstaltninger, hvortil der efter tiltrædelsen skal ydes støtte i henhold til Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (2).

(4) For at lette overgangen mellem de to former for støtte bør den periode, i løbet af hvilken der kan gives tilsagn til modtagere under Sapard-programmet, angives nærmere.

(5) Betingelserne for overførsel af projekter, der er godkendt i henhold til forordning (EF) nr. 1268/1999, men som ikke længere kan finansieres i medfør af denne forordning, til programmet for udvikling af landdistrikter, bør angives nærmere.

(6) Denne forordning berører ikke Kommissionens forordning (EF) nr. 1423/2006 af 26. september 2006 om indførelse af en mekanisme for passende foranstaltninger vedrørende landbrugsudgifterne i Bulgarien og Rumænien (3).

(7) I henhold til bestemmelserne i artikel 12 i Kommissionens forordning (EF) nr. 2759/1999 af 22. december 1999 om gennemførelsesbestemmelser til Rådets forordning (EF) nr. 1268/1999 (4) skal der gennemføres en efterfølgende evaluering af Sapard-programmet. Det bør sikres, at disse evalueringer fortsat kan finde sted og finansieres efter 2006, efter at de ikke længere er støtteberettigede under Sapard-programmet i overensstemmelse med forordning (EF) nr. 1268/1999.

(8) Der er blevet indgået flerårige finansieringsaftaler og årlige finansieringsaftaler mellem på den ene side Europa-Kommissionen på Det Europæiske Fællesskabs vegne og på den anden side Bulgarien og Rumænien.

(9) På områder, der falder ind under traktaten om oprettelse af Det Europæiske Fællesskab, vil forbindelserne mellem Bulgarien og Rumænien og Fællesskabet fra den 1. januar 2007, hvor disse lande blev medlem af EU, være omfattet af EU-lovgivningen. I princippet vil bilaterale aftaler fortsat finde anvendelse, uden at det er nødvendigt at vedtage særlige retsakter, såfremt disse aftaler ikke er i strid med obligatorisk fællesskabslovgivning. På visse områder indeholder de flerårige finansieringsaftaler og de årlige finansieringsaftaler bestemmelser, der afviger fra fællesskabslovgivningen uden dog at være i strid med bindende forskrifter. Det er imidlertid hensigtsmæssigt, at de nye medlemsstater med hensyn til Sapard-programmet så vidt muligt følger samme regler som dem, der gælder for andre områder af fællesskabslovgivningen.

(10) Det er derfor hensigtsmæssigt, at de flerårige finansieringsaftaler og de årlige finansieringsaftaler fortsat anvendes med forbehold af visse fravigelser og ændringer. Samtidig er visse bestemmelser ikke længere nødvendige, da Fællesskabet ikke længere har med tredjelande at gøre men med medlemsstater, og disse nye medlemsstater vil være direkte underlagt fællesskabslovgivningen. Sådanne bestemmelser i de flerårige finansieringsaftaler bør derfor ikke længere være gældende. For at sikre fortsat anvendelse af de flerårige finansieringsaftaler og de årlige finansieringsaftaler bør disse ændringer gælde fra den 1. januar 2007.

(11) Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien (5) og om ændring af forordning (EØF) nr. 3906/89 og Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden (6) har været Kommissionens juridiske grundlag for at overdrage forvaltningen af støtten under Sapard-programmet til gennemførelsesorganer i ansøgerlandene fra sag til sag. De flerårige finansieringsaftaler blev indgået på grundlag heraf. Imidlertid kræver fællesskabslovgivningen, når der er tale om medlemsstater, ikke en overdragelse af forvaltningsproceduren, men derimod en procedure for godkendelse på nationalt plan af de betalingsorganer, som er omhandlet i artikel 6 i Rådets forordning (EF) nr. 1290/2005 om finansiering af den fælles landbrugspolitik (7). De flerårige finansieringsaftaler indeholder grundlæggende samme godkendelsesprocedure i deres artikel 4 i afsnit A i bilaget. Med hensyn til medlemsstater er der derfor ikke længere behov for at overdrage støtteforvaltningen. Det er derfor hensigtsmæssigt at fravige disse bestemmelser.

(12) Der er også blevet indgået flerårige finansieringsaftaler og årlige finansieringsaftaler mellem på den ene side Europa-Kommissionen på Det Europæiske Fællesskabs vegne og på den anden side Tjekkiet, Estland, Ungarn, Letland, Litauen, Polen, Slovakiet og Slovenien (»medlemsstaterne der tiltrådte i 2004«).

(13) Bestemmelser svarende til dem, der er indeholdt i denne forordning vedrørende flerårige finansieringsaftaler og årlige finansieringsaftaler for Bulgarien og Rumænien, blev vedtaget for så vidt angår flerårige finansieringsaftaler og årlige finansieringsaftaler for de medlemsstater, der tiltrådte i 2004 i Kommissionens forordning (EF) nr. 1419/2004 af 4. august 2004 om forlængelse af anvendelsen af de flerårige finansieringsaftaler og de årlige finansieringsaftaler indgået mellem på den ene side Europa-Kommissionen på Det Europæiske Fællesskabs vegne og på den anden side Tjekkiet, Estland, Ungarn, Letland, Litauen, Polen, Slovakiet og Slovenien, og om visse undtagelser fra de flerårige finansieringsaftaler og fra Rådets forordning (EF) nr. 1266/1999 og forordning (EF) nr. 2222/2000 (8). Disse foranstaltninger blev imidlertid vedtaget med henblik på at lette overgangen fra Sapard-programmet til udvikling af landdistrikter og udløber derfor den 30. april 2007.

(14) På baggrund af erfaringerne kan det konstateres, at disse foranstaltninger ikke udelukkende vedrører overgangen fra Sapard-programmet til udvikling af landdistrikter, men at de hovedsagelig vedrører færdiggørelse af programmer, som blev igangsat under Sapard-programmet for de medlemsstater, der tiltrådte i 2004. Ifølge artikel 1, stk. 1, i forordning (EF) nr. 1268/1999 finder forordningen i dette tilfælde fortsat anvendelse.

(15) Det er derfor hensigtsmæssigt, at der i denne forordning indføjes foranstaltninger svarende til dem, der er fastlagt i forordning nr. 1419/2004 for at sikre færdiggørelse af de programmer, som blev igangsat under Sapard-programmet for de medlemsstater, der tiltrådte i 2004, eftersom disse programmer endnu ikke er afsluttet. Foranstaltningerne skal gælde fra det tidspunkt, hvor foranstaltningerne i forordning (EF) nr. 1419/2004 ikke længere finder anvendelse, dvs. fra den 1. maj 2007.

(16) I henhold til artikel 12, stk. 7, i afsnit A i bilaget til den flerårige finansieringsaftale skal det beløb, som skal opkræves i overensstemmelse med en beslutning om efterprøvende regnskabsafslutning, fratrækkes den næste ansøgning om udbetaling fra Kommissionen. Ifølge artikel 12, stk. 8, skal det beløb, som skal inddrives i overensstemmelse med en beslutning om efterprøvende regnskabsafslutning, ikke tilbageføres til programmet. Anvendelsen af begge bestemmelser ville føre til, at en Sapard-bevilling til et modtagerland ville blive fratrukket to gange. Derfor bør bestemmelsen om, at dette beløb skal fratrækkes den næste ansøgning om betaling fra Kommissionen ophæves.

(17) Foranstaltningerne i denne forordning er i overensstemmelse med udtalelse fra Komitéen for Landbrugsstrukturerne og Udviklingen af Landdistrikterne og Komitéen for Landbrugsfondene —

UDSTEDT FØLGENDE FORORDNING:

KAPITEL I

BULGARIEN OG RUMÆNIEN

AFSNIT I

Overgang fra Sapard til udvikling af landdistrikter

Artikel 1

Afslutning af kontraktperioder under forordning (EF) nr. 1268/1999

Med hensyn til fællesskabsmidler under forordning (EF) nr. 1268/1999 kan Bulgarien og Rumænien fortsætte med at kontrahere med eller give tilsagn til modtagere, indtil den dato, hvor de første gang indgår kontrakter eller giver tilsagn i henhold til Rådets forordning (EF) nr. 1698/2005. De giver Kommissionen meddelelse om denne dato.

Artikel 2

Finansiering af Sapard-projekter ud over den periode, hvor de er støtteberettigede

1. Hvor betalingsperioden for flerårige forpligtelser indgået under Sapard-programmet vedrørende skovrejsning på landbrugsarealer, støtte til oprettelse af producentsammenslutninger eller landbrugsmiljøforanstaltninger går ud over den sidste tilladte dato for betalinger under Sapard, kan de udestående forpligtelser dækkes under programmet for udvikling af landdistrikterne for 2007-2013 i henhold til forordning (EF) nr. 1698/2005 og finansieres af ELFUL under forudsætning af, at programmet for udvikling og landdistrikter åbner mulighed herfor.

2. Når Bulgarien eller Rumænien anvender stk. 1 skal de inden udgangen af 2007 give Kommissionen meddelelse om de beløb, der svarer til indgåede forpligtelser.

3. Reglerne om støtteberettigelse og kontrol med bistanden i henhold til forordning (EF) nr. 1268/1999 finder fortsat anvendelse.

Artikel 3

Udgifter til efterfølgende evaluering af Sapard-programmerne

Udgifter til efterfølgende evaluering af Sapard-programmerne, der er omfattet af artikel 12 i forordning (EF) nr. 2759/1999, kan være støtteberettigede som faglig bistand under programmerne for udvikling af landdistrikter for perioden 2007-2013 i henhold til forordning (EF) nr. 1698/2005 og finansieres af ELFUL under forudsætning af, at programmet for udvikling og landdistrikter åbner mulighed herfor.

Artikel 4

Sammenhængen mellem foranstaltninger under den indeværende og kommende programmeringsperiode

En korrelationstabel over foranstaltninger, der er omhandlet i artikel 2 og 3 i forordning (EF) nr. 1268/1999 og forordning (EF) nr. 1698/2005, findes i bilag I.

AFSNIT II

Flerårige finansieringsaftaler og årlige finansieringsaftaler

Artikel 5

De flerårige finansieringsaftalers og de årlige finansieringsaftalers fortsatte gyldighed efter tiltrædelsen

1. Uden at dette i øvrigt indskrænker den fortsatte gyldighed af de i bilag II anførte flerårige finansieringsaftaler og årlige finansieringsaftaler, der er indgået mellem på den ene side Europa-Kommissionen på Det Europæiske Fællesskabs vegne og på den anden side Bulgarien og Rumænien, skal disse aftaler fortsat anvendes med forbehold af bestemmelserne i denne forordning.

2. Artikel 2 og 4 i de flerårige finansieringsaftaler ophører med at gælde.

3. Følgende bestemmelser i bilaget til de flerårige finansieringsaftaler ophører med at gælde:

a) artikel 1 og 3 i afsnit A; dog skal alle henvisninger til disse artikler i de flerårige finansieringsaftaler og i de årlige finansieringsaftaler betragtes som henvisninger til den nationale godkendelsesbeslutning, jf. afsnit A, artikel 4

b) afsnit A, artikel 14, stk. 2.6 og 2.7

c) afsnit C, artikel 2, 3, 4, 5, 6 og 8 og

d) afsnit G.

4. Artikel 12, stk. 2, i forordning (EF) nr. 1266/1999 og artikel 3 i forordning (EF) nr. 2222/2000 skal ikke længere gælde for Bulgarien og Rumænien med hensyn til Sapard-programmet.

Artikel 6

Fravigelser fra bestemmelserne i de flerårige finansieringsaftaler og i forordning (EF) nr. 2222/2000

Uanset afsnit A, artikel 4, stk. 7, sidste afsnit, og artikel 5, stk. 4, i bilaget til de flerårige finansieringsaftaler og artikel 5, stk. 4, i forordning (EF) nr. 2222/2000 underrettes Kommissionen straks om enhver ændring af gennemførelses- og/eller betalingsordningerne for Sapard-kontoret efter dets godkendelse.

KAPITEL II

FLERÅRIGE FINANSIERINGSAFTALER OG ÅRLIGE FINANSIERINGSAFTALER MED HENSYN TIL TJEKKIET, ESTLAND, UNGARN, LETLAND, LITAUEN, POLEN, SLOVAKIET OG SLOVENIEN

Artikel 7

De flerårige finansieringsaftalers og de årlige finansieringsaftalers fortsatte gyldighed efter tiltrædelsen

1. Uden at dette i øvrigt indskrænker den fortsatte gyldighed af de i bilag III anførte flerårige finansieringsaftaler og årlige finansieringsaftaler, der er indgået mellem på den ene side Europa-Kommissionen på Det Europæiske Fællesskabs vegne og på den anden side Tjekkiet, Estland, Ungarn, Letland, Litauen, Polen, Slovakiet og Slovenien, skal disse aftaler fortsat anvendes med forbehold af bestemmelserne i denne forordning.

2. Artikel 2 og 4 i de flerårige finansieringsaftaler ophører med at gælde.

3. Følgende bestemmelser i bilaget til de flerårige finansieringsaftaler ophører med at gælde:

a) artikel 1 og 3 i afsnit A; dog skal alle henvisninger til disse artikler i de flerårige finansieringsaftaler og i de årlige finansieringsaftaler betragtes som henvisninger til den nationale godkendelsesbeslutning, jf. afsnit A, artikel 4,

b) afsnit A, artikel 14, stk. 2.6 og 2.7

c) afsnit C, artikel 2, 3, 4, 5, 6 og 8

d) afsnit F, punkt 8 og

e) afsnit G.

4. Artikel 12, stk. 2, i forordning (EF) nr. 1266/1999 og artikel 3 i forordning (EF) nr. 2222/2000 skal ikke længere gælde med hensyn til Sapard-programmet.

Artikel 8

Fravigelser fra bestemmelserne i de flerårige finansieringsaftaler og i forordning (EF) nr. 2222/2000

Uanset afsnit A, artikel 4, stk. 7, sidste afsnit, og artikel 5, stk. 4, i bilaget til de flerårige finansieringsaftaler og artikel 5, stk. 4, i forordning (EF) nr. 2222/2000 underrettes Kommissionen straks om enhver ændring af gennemførelses- og/eller betalingsordningerne for Sapard-kontoret efter dets godkendelse.

Artikel 9

Ændring af de flerårige finansieringsaftaler

1. Afsnit A, artikel 7, stk. 8, i bilaget til de flerårige finansieringsaftaler affattes således:

»Betalingen af restbeløbet under programmet foretages, hvis: a) den nationale anvisningsberettigede inden for den i den endelige årlige finansieringsaftale fastsatte tidsfrist forelægger Kommissionen en attesteret opgørelse over de faktiske udgifter, som er afholdt i overensstemmelse med artikel 9 i dette afsnit b) den endelige rapport om gennemførelsen er forelagt Kommissionen og godkendt af denne c) den i artikel 11 i dette afsnit omhandlede beslutning er vedtaget. Denne betaling foregriber ikke senere beslutninger efter dette afsnits artikel 12.«

2. Følgende afsnit indsættes i afsnit A, artikel 10, stk. 3, i bilaget til de flerårige finansieringsaftaler:

»Imidlertid skal ubetalte renter vedrørende projekter, der får støtte under henholdsvis Tjekkiets, Estlands, Ungarns, Letlands, Litauens, Polens, Slovakiets og Sloveniens program, indbetales til Kommissionen i euro.«

3. Afsnit A, artikel 12, stk. 7, i bilaget til den flerårige finansieringsaftale affattes således:

»Det beløb, som skal inddrives i overensstemmelse med en beslutning om efterprøvende regnskabsafslutning, indberettes til den nationale anvisningsberettigede, der på vegne af medlemsstaterne skal sikre, at beløbet krediteres Sapards bankkonti i euro senest to måneder efter datoen for beslutningen om efterprøvende regnskabsafslutning. Kommissionen kan dog sag for sag beslutte, at et beløb, som skal krediteres den, kan fratrækkes de betalinger, som Kommissionen skal foretage til medlemsstaterne i henhold til et EF-instrument.«

Artikel 10

Ændring af beløb omhandlet i artikel 2 i den årlige finansieringsaftale for 2003

Det beløb, som er omhandlet i artikel 2 i den årlige finansieringsaftale for 2003, erstattes af de beløb, som er angivet i bilag IV.

Artikel 11

Ændring af artikel 3 i de årlige finansieringsaftaler for 2000-2003

I artikel 3 i hver af de årlige finansieringsaftaler indsættes følgende som sidste stykke:

»Alle dele af fællesskabsbidraget som omhandlet i artikel 2, for hvilke der ikke er undertegnet nogen kontrakter med de endelige modtagere på den dato, der er angivet i stk. 2, skal meddeles Kommissionen senest tre måneder efter den dato, hvor dette beløb er blevet kendt.«

KAPITEL III

GENERELLE BESTEMMELSER

Artikel 12

Anvendelsesområde

Kapitel I er gældende for så vidt angår gennemførelsen af Sapard-programmet i Bulgarien og Rumænien.

Kapitel II er gældende for så vidt angår gennemførelsen af Sapard-programmet i henholdsvis Tjekkiet, Estland, Ungarn, Letland, Litauen, Polen, Slovakiet og Slovenien.

Artikel 13

Ikrafttræden og anvendelse

Denne forordning træder i kraft på tredjedagen efter offentliggørelsen i Den Europæiske Unions Tidende.

Kapitel I anvendes fra den 1. januar 2007.

Kapitel II anvendes fra den 1. maj 2007.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 8. marts 2007. På Kommissionens vegne Mariann FISCHER BOEL Medlem af Kommissionen

(1) EFT L 161 af 26.6.1999, s. 87. Senest ændret ved forordning (EF) nr. 2112/2005 (EUT L 344 af 27.12.2005, s. 23).

(2) EUT L 277 af 21.10.2005, s. 1. Senest ændret ved forordning (EF) nr. 2012/006 (EUT L 384 af 29.12.2006, s. 8).

(3) EUT L 269 af 28.9.2006, s. 10.

(4) EFT L 331 af 23.12.1999, s. 51. Senest ændret ved forordning (EF) nr. 2278/2004 (EUT L 396 af 31.12.2004, s. 36).

(5) EFT L 161 af 26.6.1999, s. 68.

(6) EFT L 253 af 7.10.2000, s. 5. Senest ændret ved forordning (EF) nr. 1052/2006 (EUT L 189 af 12.7.2006, s. 3).

(7) EUT L 209 af 11.8.2005, s. 1. Ændret ved forordning (EF) nr. 320/2006 (EUT L 58 af 28.2.2006, s. 42).

(8) EUT L 258 af 5.8.2004, s. 11. Ændret ved forordning (EF) nr. 1155/2005 (EUT L 187 af 19.7.2005, s. 14).

BILAG I Korrelationstabel over foranstaltninger omhandlet i forordning (EF) nr. 1268/1999 og forordning (EF) nr. 1698/2005 Foranstaltninger under forordning (EF) nr. 1268/1999 Foranstaltninger under forordning (EF) nr. 1698/2005 Koder under forordning (EF) nr. 1698/2005 Landbrugsproduktionsmetoder, der tager sigte på beskyttelse af miljøet og bevarelse af landskabet, artikel 2, fjerde led. Artikel 36, litra a), iv) og artikel 39: betalinger for miljøvenligt landbrug 214 Etablering af producentsammenslutninger, artikel 2, syvende led. Artikel 20, litra d), ii) og artikel 35: producentsammenslutninger 142 Skovbrug, herunder skovrejsning i landbrugsområder, investeringer i skovbedrifter ejet af private skovejere og forarbejdning og afsætning af skovbrugsprodukter, artikel 2, fjortende led. Artikel 36, litra b), i) og artikel 43: første skovrejsning på landbrugsarealer 221 Faglig bistand til de foranstaltninger, der er omfattet af denne forordning, herunder undersøgelser til hjælp ved forberedelsen og overvågningen af programmet, informations- og reklamekampagner. Artikel 66, stk. 2: faglig bistand 511

BILAG II Flerårige finansieringsaftaler og årlige finansieringsaftaler mellem Europa-Kommissionen og Bulgarien og Rumænien 1. LISTE OVER FLERÅRIGE FINANSIERINGSAFTALER Følgende flerårige finansieringsaftaler er blevet indgået mellem Europa-Kommissionen på Det Europæiske Fællesskabs vegne og — Republikken Bulgarien den tyvende april to tusind og et — Rumæniens regering den syttende januar to tusind og to. 2. LISTE OVER ÅRLIGE FINANSIERINGSAFTALER A. Årlig finansieringsaftale for 2000 Følgende årlige finansieringsaftaler for 2000 er blevet indgået mellem Europa-Kommissionen på Det Europæiske Fællesskabs vegne og — Republikken Bulgarien den tyvende april to tusind og et — Rumæniens regering den syttende januar to tusind og to. B. Årlig finansieringsaftale for 2001 Følgende årlige finansieringsaftaler for 2001 er blevet indgået mellem Europa-Kommissionen på Det Europæiske Fællesskabs vegne og — Republikken Bulgarien den niogtyvende juli to tusind og to — Rumæniens regering den ellevte oktober to tusind og to. C. Årlig finansieringsaftale for 2002 Følgende årlige finansieringsaftaler for 2002 er blevet indgået mellem Europa-Kommissionen på Det Europæiske Fællesskabs vegne og — Republikken Bulgarien den sjette juni to tusind og tre — Rumæniens regering den tolvte maj to tusind og tre. D. Årlig finansieringsaftale for 2003 Følgende årlige finansieringsaftaler for 2003 er blevet indgået mellem Europa-Kommissionen på Det Europæiske Fællesskabs vegne og — Republikken Bulgarien den første oktober to tusind og tre — Rumæniens regering den toogtyvende september to tusind og fire. E. Årlig finansieringsaftale for 2004 Følgende årlige finansieringsaftaler for 2004 er blevet indgået mellem Europa-Kommissionen på Det Europæiske Fællesskabs vegne og — Republikken Bulgarien den sjette juni to tusind og fem — Rumæniens regering den tredje november to tusind og fem. F. Årlig finansieringsaftale for 2005 Følgende årlige finansieringsaftaler for 2005 er blevet indgået mellem Europa-Kommissionen på Det Europæiske Fællesskabs vegne og — Republikken Bulgarien den sjette juni to tusind og seks — Rumæniens regering den femogtyvende juli to tusind og seks. G. Årlig finansieringsaftale for 2006 Følgende årlige finansieringsaftaler for 2006 er blevet indgået mellem Europa-Kommissionen på Det Europæiske Fællesskabs vegne og — Republikken Bulgarien den niogtyvende december to tusind og seks — Rumæniens regering (1). (1) Vedtaget af Kommissionen den 18. oktober 2006, undertegnet af Kommissionen og Rumæniens regering den 31. oktober 2006, og indgåelsesprocedurerne er i gang i Rumænien.

BILAG III Flerårige finansieringsaftaler og årlige finansieringsaftaler mellem Europa-Kommissionen og Tjekkiet, Estland, Ungarn, Letland, Litauen, Polen, Slovakiet og Slovenien 1. LISTE OVER FLERÅRIGE FINANSIERINGSAFTALER Følgende flerårige finansieringsaftaler er blevet indgået mellem Europa-Kommissionen på Det Europæiske Fællesskabs vegne og — Den Tjekkiske Republik den tiende december to tusind og et — Republikken Estland den otteogtyvende maj to tusind og et — Republikken Ungarn den femtende juni to tusind og et — Republikken Letland den fjerde juli to tusind og et — Republikken Litauen den niogtyvende august to tusind og et — Republikken Polen den attende maj to tusind og et — Den Slovakiske Republik den sekstende maj to tusind og et og — Republikken Slovenien den otteogtyvende august to tusind og et. 2. LISTE OVER ÅRLIGE FINANSIERINGSAFTALER A. Årlig finansieringsaftale for 2000 Følgende årlige finansieringsaftaler for 2000 er blevet indgået mellem Europa-Kommissionen på Det Europæiske Fællesskabs vegne og — Den Tjekkiske Republik den tiende december to tusind og et — Republikken Estland den otteogtyvende maj to tusind og et — Republikken Ungarn den femtende juni to tusind og et — Republikken Letland den ellevte maj to tusind og et — Republikken Litauen den niogtyvende august to tusind og et — Republikken Polen den attende maj to tusind og et — Den Slovakiske Republik den sekstende maj to tusind og et og — Republikken Slovenien den sekstende oktober to tusind og et. B. Årlig finansieringsaftale for 2001 Følgende årlige finansieringsaftaler for 2001 er blevet indgået mellem Europa-Kommissionen på Det Europæiske Fællesskabs vegne og — Den Tjekkiske Republik den nittende juni to tusind og tre — Republikken Estland den tiende juli to tusind og tre — Republikken Ungarn den seksogtyvende marts to tusind og tre — Republikken Letland den tredivte maj to tusind og to — Republikken Litauen den attende juli to tusind og to — Republikken Polen den tiende juni to tusind og to — Den Slovakiske Republik den fjerde november tusind og to og — Republikken Slovenien den syttende juli to tusind og to. C. Årlig finansieringsaftale for 2002 Følgende årlige finansieringsaftaler for 2002 er blevet indgået mellem Europa-Kommissionen på Det Europæiske Fællesskabs vegne og — Den Tjekkiske Republik den tredje juni to tusind og fire — Republikken Estland den ellevte december to tusind og tre — Republikken Ungarn den toogtyvende december to tusind og tre — Republikken Letland den tolvte maj to tusind og tre — Republikken Litauen den sjette juni to tusind og tre — Republikken Polen den fjortende april to tusind og tre — Den Slovakiske Republik den trettende september to tusind og tre og — Republikken Slovenien den otteogtyvende juli to tusind og tre. D. Årlig finansieringsaftale for 2003 Følgende årlige finansieringsaftaler for 2003 er blevet indgået mellem Europa-Kommissionen på Det Europæiske Fællesskabs vegne og — Den Tjekkiske Republik den anden juli to tusind og fire — Republikken Estland den ellevte december to tusind og tre — Republikken Ungarn den toogtyvende december to tusind og tre — Republikken Letland den første december to tusind og tre — Republikken Litauen den femtende januar to tusind og fire — Republikken Polen den tiende juni to tusind og tre — Den Slovakiske Republik den seksogtyvende december to tusind og tre og — Republikken Slovenien den ellevte november to tusind og tre.